Document ID: 31992R3649

KOMISSION ASETUS (ETY) N:o 3649/92,
annettu 17 päivänä joulukuuta 1992,
lähtöjäsenvaltiossa kulutukseen luovutettujen yhteisön sisällä liikkuvien valmisteveron alaisten tuotteiden yksinkertaistetusta saateasiakirjasta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetun neuvoston direktiivin 92/12/ETY(), ja erityisesti sen 7 artiklan 4 kohdan,
ottaa huomioon valmisteverokomitean lausunnon,
sekä katsoo, että
valmisteveron alaisten tuotteiden, jotka on jäsenvaltiossa jo luovutettu kulutukseen, vapaa vaihdanta ei rajoitu tämän jäsenvaltion alueelle; jos tuotteet on tarkoitettu tai luovutettu kaupallisiin tarkoituksiin toiseen jäsenvaltioon, on valmistevero kannettava uudelleen määräjäsenvaltion säännösten mukaisesti, ja tästä seuraa, että lähtöjäsenvaltiossa suoritetut valmisteverot palautetaan,
verovalvonnan varmistamiseksi direktiivin 92/12/ETY 7 artiklan 4 kohdassa säädetään yksinkertaistetusta saateasiakirjasta, johon sisältyy kyseisen direktiivin 18 artiklan 1 kohdassa tarkoitetun saateasiakirjan pääkohdat; olisi määriteltävä tämän asiakirjan muoto ja sisältö,
jotta elinkeinonharjoittajille ei aiheutettaisi kuljetusasiakirjoihin liittyviä lisävelvollisuuksia, olisi säädettävä nykyisten kaupallisten asiakirjojen käytöstä, jos ne täyttävät tietyt edellytykset,
olisi säädettävä yhdestä lähtöjäsenvaltiossa suoritetun valmisteveron palautusta varten käytettävästä saateasiakirjan kappaleesta,
saateasiakirjan menettelyä koskevat yksityiskohdat ja kappaleiden määrä olisi määriteltävä, ja
olisi säädettävä denaturoidun alkoholin kaupallisessa liikkumisessa käytettävästä saateasiakirjasta,
ON ANTANUT TÄMÄN ASETUKSEN:
1 artikla
Jos valmisteveron alaiset tuotteet, jotka on jo luovutettu kulutukseen jäsenvaltiossa, on tarkoitus käyttää toisessa jäsenvaltiossa direktiivin 92/12/ETY 7 artiklassa säädettyihin tarkoituksiin on yhteisön sisällä liikkumisesta vastaavan henkilön laadittava yksinkertaistettu saateasiakirja. Näiden tuotteiden liikkuessa yhdestä jäsenvaltiosta toiseen jäsenvaltioon, on asiakirjan seurattava lähetyksen mukana ja se on luovutettava jäsenvaltioiden toimivaltaisille viranomaisille valvonnan mahdollistamiseksi.
2 artikla
1. Liitteessä esitettyä lomakemallia voidaan käyttää yksinkertaistettuna saateasiakirjana kyseisen mallilomakkeen 1 kääntöpuolella esitettyjen selventävien huomautusten mukaisesti.
2. Kaupallisia asiakirjoja, kuten esimerkiksi kauppalaskuja, rahtiasiakirjoja ja kuljetusasiakirjoja, voidaan myös käyttää yksinkertaistettuina saateasiakirjoina, jos ne sisältävät samat tiedot kuin liitteessä esitetyssä lomakemallissa ja jos tietojen luonne voidaan tunnistaa mainitun mallilomakkeen kohdissa olevia koodeja vastaavista numeroista.
3 artikla
Jos 2 artiklassa tarkoitettuja kaupallisia asiakirjoja käytetään yksinkertaistettuina saateasiakirjoina, niihin on näkyvällä tavalla tehtävä seuraava merkintä:
"Yksinkertaistettu saateasiakirja verovalvontaa varten (valmisteveron alaiset tuotteet)"
4 artikla
Yksinkertaistettu saateasiakirja on laadittava kolmena kappaleena.
Hankkijan on säilytettävä 1 kappale verovalvontaa varten.
Vastaanottajan on säilytettävä 2 kappale, jonka on seurattava tavaroiden mukana kuljetuksen ajan.
Asiakirjan 3 kappaleen on seurattava tavaroiden mukana ja se on palautettava hankkijalle varustettuna vastaanottotodistuksella, jossa on tiedot tavaroiden myöhemmästä verokohtelusta määräjäsenvaltiossa, jos hankkija vaatii sitä palautuspyynnön yhteydessä. Tämä kappale on liitettävä direktiivin 92/12/ETY 22 artiklan 3 kohdassa tarkoitettuun mahdolliseen palautuspyyntöön.
5 artikla
Yksinkertaistettua saateasiakirjaa käytetään myös denaturoidun alkoholin kaupallisessa liikkumisessa yhteisön sisällä neuvoston direktiivin 92/83/ETY() mukaisesti.
6 artikla
Tämä asetus tulee voimaan 1 päivänä tammikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 1992.

Labels: 3
2